作者:袁去華
標題:六州歌頭
內容:柴桑高隱，邱壑歲寒姿。北窗下，羲黃上，古人期。俗人疑。束帶真難事，賦歸去，吾廬好，斜川路，攜筇杖，看雲飛。六翮冥冥高舉，青霄外、矰繳何施。且流行坎止，人世任相違。採菊東籬。正悠然、見南山處，無窮景，與心會，有誰知。琴中趣，杯中物，醉中詩。可忘機。一笑騎鯨去，向千載，賞音稀。嗟倦翼，瞻遺像，是吾師。門外空餘衰柳，搖疏翠、斜日輝輝。遣行人到此，感嘆不勝悲。物是人非。